Tsai Ing-wen

Hi **Tsai Ing-wen** (; natawo 31 Agosto 1956) usá nga Taiwanes nga polítiko ngan yanâ nga Mangulo han Republika han Tsina (中華民國總統), nga kilalado ha kasahiran nga Taiwan. Hi Tsai an ikaduhá nga mangulo tikang han Democratic Progressive Party (DPP), ngan an syahan nga babaye nga napilì ngadto han puwesto. Hiyá gihapon an syahan nga mangulo nga an katulinan Hakka ngan tuminongnong (in sagipat nga Paiwan ha iya apoy nga babaye), an syahan nga waray-inasaw-an nga mangulo, an syahan nga waray anay magkapot hin elehido nga puwesto nga ehekutibo ugsa han pagkamangulo, ngan an syahan nga napili hin pinili-ay han katawhan nga waray anay mag-alagad nga Alkalde han Taipei (an pamunuan nga syudad han Taiwan). Hiyá an yanâ nga nalingkod nga Manguna han Democratic Progressive Party (DPP), ngan amo an kandidato ha partido hin pagkamangulo didâ han 2012 ngan 2016 nga mga pinili-ay hin pagkamangulo. Nag-alagad anay hi Tsai nga mangulo han partido tikang 2008 tubtub 2012.

Nag-aram hi Tsai hin balaod ngan internasyonal nga komersyo, ngan ha urhe nagin propesor hin pamalaod ha Soochow University School of Law ngan National Chengchi University katapos han pakatapos niya han iya LLB nga degree tikang han National Taiwan University, han iya LLM nga degree tikang Cornell Law School ngan han iya Ph.D. ha pamalaod tikang han London School of Economics and Political Science. Han 1993, komo usá nga independiente (waray pag-api hin partido), ginbutang hiyá hin mga sunodsunod nga mga puwesto ha gobyerno, upod hiní an parag-entro hin kontrata hin komersyo para hin WTO nga mga butang, han nagdudumara-hadto-nga-panahon nga Kuomintang (KMT) ngan usá hiya han mga prinsipal nga mga nagsurat han espesyal nga estado-ha-estado nga mga relasyon nga doktrina han hadto nga Mangulo nga hi Lee Teng-hui.

Katapos han pag-asumir hin puwesto han DPP nga Mangulo nga hi Chen Shui-bian han 2000, nagsirbe hi Tsai nga Ministro han Konseho han mga Butang han Kontinente han bug-os nga panahaon ni Chen nga diri-partisan. Inmapi hiyá han DPP han 2004 ngan nag-alagad hin madalî nga panahon nga usá nga ginnominar-han-DPP nga sahid (*at-large*) nga api han Lehislatibo nga Yuan. Tikang didâ, ginhimo hiyá nga Bise Premier ha ilarom ni Premier Su Tseng-chang tubtub han mass nga pagbiya hin puwesto han gabinete didâ han 2007. Napili hiyá ngan nagkapot han pamunuan han DPP han 2008, katapos han kapirde han iya partido dida han 2008 nga pinili-ay hin pagkamangulo. Nagbiya hiyá nga pagkamangulo han partido katapos han kapirde niya han pagkandidato niya han 2012 nga pinili-ay hin pagkamangulo.

Dinmalagan hi Tsai hin pagka-alkalde han Syudad han Bag-o nga Taipei dida han Nobyembre 2010 nga pinili-ay ha mga munisipyo kundi napirde hiyá hin usá gihapon nga kasanhi nga bise premier, hi Eric Chu (KMT). Han Abril 2011, hi Tsai nagin syahan nga babaye nga kandidato hin pagkamangulo hin usá nga dako nga partido dida han kaagi han Republika han Tsina katapos han pagdaog niya han iya kasanhe nga namuno nga hi Su Tseng-chang, dida han primary han DPP hin gutiayay la nga paglatak. Napirde hiyá han nalingkod-hadto nga kandidato han Kuomintang nga hi Ma Ying-jeou han ika-5 nga direkta nga pinili-ay hin pagkamangulo han 2012, kundi mga upat ka tuig sunod, napili hiyá hin landslide dida han ika-6 nga direkta nga pinili-ay hin pagkamangulo han 2016.

## Mga kasarigan

## Mga sumpay ha gawas

*President Tsai, Office of the President, Taiwan
*
*
*

|-

|-

|-

|-

|-